Vlado Šlaito premija

Vlado Šlaito premija – literatūrinė kasmetinė premija, teikiama Ukmergėje, pavadinta iš čia kilusio poeto Vlado Šlaito (1920–1995) vardu. Premijos tikslas – garsinti poeto, didžiąją gyvenimo dalį praleidusio emigracijoje, kūrybą ir asmenybę, populiarinti ir akcentuoti jo kūryboje išreikštą ilgesį ir meilę gimtajam kraštui.

Istorija 

Prieškaryje buvo įsteigta Ukmergės literatūros fondo premija, kuri kelerius metus iš eilės buvo skiriama už romantiškiausią metų literatūrinį kūrinį. Jos pirmaisiais laureatais 1937 m. tapo Vincas Mykolaitis-Putinas (už romaną „Krizė“), 1938 m. – Kazys Boruta (už knygą „Mediniai stebuklai”).

Atstatant tarpukario Lietuvoje buvusios miesto literatūrinės premijos tradicijas, Ukmergės rajono Taryba 1999 m. įsteigė literatūrinę Vlado Šlaito premiją. Iki 2008 m. ji buvo skiriama už reikšmingus poezijos, prozos, publicistikos, literatūros kritikos ir kitus kūrinius rajono literatui arba kūrinio apie Ukmergę ir jos žmones autoriui. Vėliau konkursas gauti premijai pradėtas skelbti visoje šalyje bei užsienyje, o premija teikiama už literatūrinius kūrinius, labiausiai išreiškiančius meilę gimtajam kraštui ir tėviškei. 2020 m. Ukmergėje patvirtinti nauji premijos nuostatai.

Pirmoji Vlado Šlaito premija įteikta 1999 m. gegužės mėnesį Ukmergėje vykusios „Poezijos pavasarėlio“ šventės metu. Ši kasmetinė premija ir vėliau buvo įteikiama miesto šventės arba „Poezijos pavasarėlio“ metu. Nuo 2005 m. rugsėjo mėnesį premija pradėta teikti per Vlado Šlaito gimtadieniui skirtą renginį Žemaitkiemyje (Ukmergės raj.), kuris vyksta gimtosios sodybos kiemelyje arba vietos mokykloje.

Premijos laureatai 

Premija skirta:
 
 1999 m. – Indrė Žekevičiūtė, vertėja (Vlado Šlaito poezijos, prozos, vertimų ir laiškų knyga „Saulė ant šaligatvio“)
 2000 m. – Rasa Griškevičienė, žurnalistė (rašinių ciklas „Laiškai Tau“ laikraštyje „Gimtoji žemė“)
 2001 m. – Kęstutis Česnaitis, Ukmergės kultūros centro režisierius (poema „Išpažintis“, pjesės)
 2002 m. – Vytautas Vyčas, kraštotyrininkas (indėlis į Ukmergės rajono kultūrą, prisiminimų rinkiniai)
 2003 m. – Leonora Jankeliūnienė, poetė (poezijos knyga „Kelionė tyloje“)
 2004 m. – Regina Pakėnienė, poetė (po mirties; poezijos rinktinė „Paslėpsiu tave nuo pasaulio“)
 2005 m. – Stanislava Talutytė, bibliografė (bibliografijos rodyklė „Vladas Šlaitas: 1920-1995“)
 2006 m. – Alfas Pakėnas, žurnalistas (eilėraščių rinkinys „Vilnonė provincija“, rašiniai apie Vladą Šlaitą, parengta Juozo Krūmino eilių rinktinė „Sugrįžimo laivas“)
 2007 m. – „Eskizai“, almanachas (ukmergiškių kūrybos puoselėjimas)
 2008 m. – Kęstutis Navakas, poetas (esė knyga „Du lagaminai sniego“)
 2009 m. – Romas Raila, poetas (poezijos knyga „Grafo manija“)
 2010 m. – Zigmas Zinkevičius, kalbininkas (knyga „Ukmergės rajono gyvenviečių vardynas: pavadinimų kilmė“)
 2011 m. – Petras Panavas, rašytojas (atsiminimų knyga „Įkvėpimo auka: vieno gyvenimo fragmentai“)
 2012 m. – Algimantas Zurba, rašytojas (romanas „Krisius“)
 2013 m. – Zita Kriaučiūnienė ir Rasa Povylienė, kraštotyrininkės (kraštotyros knygos)
 2014 m. – Leonardas Gutauskas, rašytojas (trumpos prozos kūrinių knyga „Fragmentai“)
 2015 m. – Vainius Bakas, poetas (poezijos knyga „Kas vėjo – vėjui“)
 2016 m. – Gvidas Latakas, poetas (poezijos rinktinė „Lokenos“)
 2017 m. – Benediktas Januševičius, poetas (poezijos knyga „Žodžiai“)
 2018 m. – Agnė Žagrakalytė, poetė (eilėraščių knyga „Štai:“)
 2019 m. – Jurgita Jasponytė, poetė (knyga „Vartai Auštrieji“)
 2020 m. – Birutė Jonuškaitė, rašytoja (knyga „Laikas ir likimai: susitikimai su lietuvių ir lenkų kūrėjais“)
 2021 m. – Liudvikas Jakimavičius, rašytojas (eilėraščių knyga „Paliktos paletės“)

Šaltiniai 

Šaito